Bokke benader Saterdag 'soos All Black-toets' | Netwerk24
Deur Christo Buchner 17 Julie 2019 06:46
Die intensiteit van die Springbokke gaan Saterdag net so hoog wees teen die Wallabies as wat die geval sou wees indien hulle die All Blacks aangedurf het.
Jesse Kriel is voor in die koor by 'n onlangse Springbok-oefening op Loftus Versfeld in Pretoria. Foto: Gallo Images
Dit was Dinsdag die versekering van die Bok-buitesenter Jesse Kriel, wat die middelveld op Ellispark teen die Aussies behoort te beman.
Kriel is gevra om te verduidelik hoekom die Springbokke altyd hoogs gemotiveerd is en alles insit wanneer die All Blacks gepak word, maar wanneer die Wallabies die teenstanders is, daar skynbaar 'n afplatting in die motivering is.
"Dit is beslis nie iets wat doelbewus gebeur nie," het Kriel verseker.
"Ek kan almal gerusstel dat die span Saterdag net so vasbeslote en gemotiveerd sal wees as wat die geval sou wees as ons teen die All Blacks moes speel."
Volgens hom is daar ook nie sprake dat hulle die span wat die Wallabies aandurf gaan sien as 'n eksperimentele span nie.
Die kern van die groep wat aanstaande Saterdag teen die All Blacks in Wellington in Nieu-Seeland speel, vertrek reeds voor die naweek na Kiwiland en daar kan op enkele uitsonderings na spelers wees wat by albei toetse betrokke gaan wees.
Kriel het ook gepraat oor die uitwerking wat die teenwoordigheid van oorsese Bokke soos Frans Steyn en Marcel Coetzee, wat lanklaas vir die nasionale span in aksie was, op die groep het.
"Om hulle weer terug in die groep te hê, lig die standaard. Jy kan sien hulle is baie spesiale spelers en dit motiveer elkeen in die groep dat hulle weer deel van sake is," vertel Kriel.
Hy kan een van die meer ervare agterspelers in Saterdag se agterlyn wees en hy bevestig dat "as ek gekies word, sal ek met kommunikasie moet toesien dat ons op dieselfde bladsy is en ook verantwoordelikheid neem.
"Ons benader hierdie kragmeting met 'n toetsmentaliteit en om soos in Superrugby net te wil drieë druk, gaan nie eintlik werk nie.